CELEX: 32020D0441
Language: et
Date: 2020-03-24 00:00:00
Title: Euroopa Keskpanga Otsus (EL) 2020/441, 24. märts 2020, millega muudetakse Euroopa Keskpanga otsust (EL) 2016/948 ettevõtlussektori varaostukava rakendamise kohta, (EKP/2020/18)

25.3.2020   
               
               
                  ET
               
               
                  Euroopa Liidu Teataja
               
               
                  L 91/5
               
            
         EUROOPA KESKPANGA OTSUS (EL) 2020/441,
         24. märts 2020,
         millega muudetakse Euroopa Keskpanga otsust (EL) 2016/948 ettevõtlussektori varaostukava rakendamise kohta,
         (EKP/2020/18)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige artikli 12.1 teist lõiget koosmõjus artikli 3.1 esimese taande ja artikliga 18.1,
         ning arvestades järgmist:
         
                     (1)
                  
                  
                     Kooskõlas Euroopa Keskpankade Süsteemi ja Euroopa Keskpanga põhikirja artikliga 18.1 võivad Euroopa Keskpank (EKP) ja keskpangad liikmesriikides, mille rahaühik on euro (RKPd), tegutseda Euroopa Keskpankade Süsteemi eesmärkide saavutamiseks finantsturgudel, muuhulgas ostes ja müües turukõlblikke instrumente otse.
                  
               
                     (2)
                  
                  
                     Euroopa Keskpanga otsusega (EL) 2016/948 (EKP/2016/16) (1) kehtestati ettevõtlussektori varaostukava. Varaga tagatud võlakirjade kolmanda ostukava, varaga tagatud väärtpaberite ostukava ja avaliku sektori varade järelturult ostmise kava kõrval moodustab ettevõtlussektori varaostukava osa EKP laiendatud varaostukavast. Varaostukava eesmärk on tõhustada rahapoliitika ülekandumist, lihtsustada laenuandmist euroala majandusele, lihtsustada laenusaamise tingimusi kodumajapidamistele ja ettevõtjatele ning toetada inflatsioonimäära püsivat lähenemist tasemele, mis on keskmise aja jooksul 2%st allpool, kuid selle lähedal, mis on kooskõlas EKP esmase ülesandega säilitada hindade stabiilsus.
                  
               
                     (3)
                  
                  
                     Võttes arvesse koroonaviiruse haiguse (COVID-19) levikuga seotud erandlikke majandus- ja finantstingimusi, otsustas EKP nõukogu 18. märtsil 2020 laiendada ettevõtlussektori varaostukava osas kõlblike varade ulatust ja hõlmata mittefinantsettevõtete kommertspaberid, mille tulemusel on kõik piisava krediidikvaliteediga kommertspaberid kõlblikud ostudeks ettevõtlussektori varaostukava alusel.
                  
               
                     (4)
                  
                  
                     Praegusele pandeemia olukorrale viivitamata reageerimiseks peab käesolev otsus jõustuma järgmisel päeval pärast selle avaldamist Euroopa Liidu Teatajas.
                  
               
                     (5)
                  
                  
                     Seetõttu tuleb otsust (EL) 2016/948 (EKP/2016/16) vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Muudatus
            Otsuse (EL) 2016/948 (EKP/2016/16) artikli 2 punkt 2 asendatakse järgmisega:
            
               
                  „2.   Kui turukõlbliku võlainstrumendi esialgne tähtaeg on vähemalt 365/366 päeva, on järelejäänud tähtaeg vähemalt 28 päeva selle ostu hetkest asjaomase eurosüsteemi keskpanga poolt.
                  Kui turukõlbliku võlainstrumendi esialgne tähtaeg on 367 päeva või rohkem, on järelejäänud tähtaeg vähemalt 6 kuud ja mitte rohkem kui 30 aastat ja 364 päeva selle ostu hetkest asjaomase eurosüsteemi keskpanga poolt.“.
               
            
         
         
            Artikkel 2
            Jõustumine
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Frankfurt Maini ääres, 24. märts 2020
            
               
                  EKP president
               
               Christine LAGARDE
            
         
         
            (1)  Euroopa Keskpanga otsus (EL) 2016/948, 1. juuni 2016, ettevõtlussektori varaostukava rakendamise kohta (EKP/2016/16) (ELT L 157, 15.6.2016, lk 28).